钦定古今图书集成/明伦汇编/官常典/第193卷 > 王珣〈弟珉〉
## 钦定古今图书集成/明伦汇编/官常典/第193卷 > 王珣〈弟珉〉

按《晋书王导传》：导第三子洽，洽子珣、珉。珣字元琳，弱
冠与陈郡谢元为桓温掾，俱为温所敬重。尝谓之曰：
“谢掾年四十必拥旄仗节，王掾当作黑头公，皆未易
才也。”珣转主簿，时温经略中夏，竟无宁岁，军中机务，
并委珣焉，文武数万人，悉识其面。从讨袁真，封东亭
侯，转大司马参军，琅邪王友中军长史，给事黄门侍
郎。珣兄弟皆谢氏婿，以猜嫌致隙。太傅安既与珣绝
昏，又离珉妻，由是二族遂成仇衅。时希安旨，乃出珣
为豫章太守，不之官。除散骑常侍，不拜，迁秘书监。安
卒后，迁侍中，孝武深仗之。转辅国将军、吴国内史，在
郡为士庶所悦。征为尚书右仆射，领吏部，转左仆射，
加征虏将军，复领太子詹事。时帝雅好典籍，珣与殷
仲堪、徐邈、王恭、郗恢等并以才学文章见昵于帝。及
王国宝自媚于会稽王道子，而与珣等不协。帝虑晏
驾后怨隙必生，故出恭、恢为方伯，而委珣端右。珣梦
人以大笔如椽与之，既觉，语人云：“此当有大手笔事。”
俄而帝崩，哀册谥议皆珣所草。隆安初，国宝用事，谋
黜旧臣，迁珣尚书令。王恭赴山陵，欲杀国宝，珣止之
曰：“国宝虽终为祸乱，要罪逆未彰，今便先事而发，必
大失朝野之望。况拥强兵，窃发于京辇，谁谓非逆？国
宝若遂不改，恶布天下，然后顺时望除之，亦无忧不
济也。”恭迺止。既而谓珣曰：“比来视君，一似胡广。”珣曰：
“王陵廷争，陈平慎默，但问岁终何如耳。”恭寻起兵，国
宝将杀珣等，仅而得免，语在《国宝传》。二年，恭复举兵，
假珣节，进卫将军、都督琅邪水陆军事。事平，上所假
节，加散骑常侍。四年，以疾解职。岁馀，卒，时年五十二。
追赠车骑将军、开府，谥曰献穆。桓元与会稽王道子
书曰：“珣神情朗悟，经史明彻，风流之美，公私所寄。虽
逼嫌谤，才用不尽。然君子在朝，弘益自多”，时事艰难，
忽尔丧失，叹惧之深，岂但风流相悼而已。其崎岖九
折，风霜备经，虽赖明公神鉴，亦识会居之故也。卒以
寿终，殆无所哀，但情发去来，寘之未易耳。元辅政，改
赠司徒。初，珣既与谢安有隙，在东闻安薨，便出京师，
诣族弟献之曰：“吾欲哭谢公。”献之惊曰：“所望于法护。”
于是直前哭之甚恸。法护，珣小字也。珣五子，弘、虞、柳
孺、昙首，宋世并有高名。珉字季琰，少有才艺，善行书，
名出珣右。时人为之语曰：“法护非不佳，僧弥难为兄。”
僧弥，珉小字也。时有外国沙门名提婆，妙解法理，为
珣兄弟讲《毗昙经》。珉时尚幼，讲未半便云已解，即于
别室与法门法纲等数人自讲。法纲叹曰：“大义皆是，
但小未精”耳。辟州主簿，举秀才，不行。后历著作散骑
郎，国子博士，黄门侍郎，侍中。代王献之为长兼中书
令。二人素齐名，世谓献之为大令，珉为小令。太元十